
ANEKSI 1
TERMAT E REFERENCËS
Pozicioni:
Ekspert/e për shkrimin e historive njerëzore
Projekti:
Qendra e Aktivizimit të NEET (JAPFP) - Fuqizimi i të Rinjve përmes Rrjetit të Partneriteteve Lokale në Shkodër 
Vendndodhja
Shkodër
Kohëzgjatja e angazhimit 
shkurt-dhjetor 2026

· Sfondi i projektit
Projekti "Qendra e Aktivizimit të NEET (JAPFP) - Fuqizimi i të Rinjve përmes Rrjetit të Partneriteteve Lokale në Shkodër" synon të fuqizojë të rinjtë NEET (Not in Employment, Education or Training), të moshës 15–29 vjeç, duke lehtësuar aksesin e tyre në mundësi punësimi, arsimi, formimi profesional dhe shërbime mbështetëse. Përmes bashkëpunimit me institucionet publike dhe partnerët lokalë, projekti synon të rrisë pjesëmarrjen aktive të të rinjve dhe të krijojë mundësi konkrete për zhvillimin e tyre personal dhe profesional.
· Qëllimi i pozicionit
Eksperti/ja për Shkrimin e Historive Njerëzore do të dokumentojë dhe prezantojë eksperiencat dhe ndryshimet e të rinjve të përfshirë në projekt, përmes realizimit të intervistave dhe hartimit të historive njerëzore. Historitë do të pasqyrojnë rrugëtimin e të rinjve NEET, sfidat e tyre, mbështetjen e marrë përmes projektit dhe mundësitë drejt të cilave janë orientuar ose referuar.
· Detyrat dhe përgjegjësitë
Eksperti/ja do të:
· Bashkëpunojë me ekipin e projektit për identifikimin dhe përzgjedhjen e rasteve që do të dokumentohen.
· Njihet me aktivitetet dhe rezultatet e projektit që lidhen me secilin rast.
· Përgatisë pyetjet orientuese dhe realizojë intervistat me të rinjtë e përzgjedhur.
· Mbledhë informacion mbi situatën e të rinjve përpara përfshirjes në projekt, sfidat, nevojat dhe aspiratat e tyre.
· Evidentojë ndryshimet dhe rezultatet e arritura, si dhe perspektivat e të rinjve për të ardhmen.
· Hartojë histori njerëzore autentike dhe tërheqëse, duke përfshirë zërin dhe dëshmitë e vetë të rinjve.
· Përshtatë historitë për përdorim në website, rrjete sociale, publikime dhe raporte të projektit, sipas nevojës.
· Rishikojë materialet bazuar në komentet e YWCA of Albania dhe dorëzojë versionet përfundimtare brenda afateve të përcaktuara.
·  Qasja ndaj historive njerëzore
Historitë duhet të kenë në qendër eksperiencën dhe zërin e vetë të riut, duke pasqyruar rrugëtimin e tij/saj përpara dhe pas përfshirjes në projekt. Secila histori duhet të evidentojë elementet më domethënëse të rastit dhe të prezantohet në një mënyrë të qartë, njerëzore dhe autentike. Përmbajtja duhet të jetë e saktë dhe të shmangë një gjuhë tepër teknike ose institucionale.
· Parimet etike dhe konfidencialiteti
Eksperti/ja duhet të respektojë privatësinë, dinjitetin dhe konfidencialitetin e personave të intervistuar. Informacionet personale dhe dëshmitë do të përdoren vetëm me pëlqimin përkatës të pjesëmarrësve.
Gjatë intervistimit dhe shkrimit të historive duhet të përdoret një gjuhë gjithëpërfshirëse dhe jo-diskriminuese dhe të respektohen standardet e YWCA of Albania dhe UNICEF për mbrojtjen e fëmijëve dhe të rinjve. 
· Produktet e pritshme / deliverables
Eksperti/ja pritet të dorëzojë:
· Strukturën dhe pyetjet orientuese për intervistat;
· Intervistat me të rinjtë e përzgjedhur;
· 5 histori njerëzore të plota dhe të gatshme për publikim;
· Versionet përfundimtare të historive pas reflektimit të komenteve të YWCA of Albania;
· Citime ose fragmente të përzgjedhura për përdorim në materiale komunikimi, sipas nevojës.
· Kualifikimet dhe eksperienca
Eksperti/ja duhet të ketë:
· Diplomë universitare në Gazetari, Komunikim, Shkenca Sociale ose fusha të ngjashme;
· Eksperiencë në gazetari, komunikim, intervistim dhe shkrim narrativ;
· Eksperiencë në përgatitjen e historive njerëzore, artikujve, reportazheve ose materialeve të ngjashme;
· Eksperienca në punën me të rinjtë, grupet vulnerabël ose projektet sociale përbën avantazh;
· Aftësi shumë të mira në shkrimin dhe redaktimin e materialeve në gjuhën shqipe.

